การท่องเที่ยวช่วงวันหยุดยาว ประชาชนใช้จ่ายคึกคักกว่าปีก่อน
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ในช่วงวันหยุดยาว 4 วัน ระหว่างวันที่ 13-16 พฤษภาคม 2565 ทำให้มีการเดินทางท่องเที่ยวอย่างคึกคัก  โดยเฉพาะการท่องเที่ยวในจังหวัดใกล้เคียงกรุงเทพฯ อาทิ ชลบุรี ระยอง นครราชสีมา เนื่องจากใช้เวลาเดินทางไม่นาน ส่วนรายได้จากการท่องเที่ยว ทาง ททท.ไม่ได้มีการประเมินไว้ แต่คาดว่าการท่องเที่ยวกำลังกลับมาคึกคักกว่าปีก่อนอย่างแน่นอน ขณะที่ โครงการเราเที่ยวด้วยกัน เฟส 5 โดยจะนำวงเงินที่เหลือจากโครงการเราเที่ยวด้วยกัน เฟส 4 มาจัดทำ ซึ่งรอบนี้จะมีการให้ส่วนลดค่าห้องพักแทนการสนับสนุนคูปองซื้อสินค้าและอาหาร รวมทั้งค่าตั๋วเครื่องบินเนื่องจากมีคนใช้น้อย โดยจะมีการของบประมาณเพิ่มเติมเพื่อนำมาปรับปรุง นอกจากนี้ ททท. ขอความร่วมมือจากผู้ประกอบการโรงแรม ส่งโควตาจำนวนห้องพักบางส่วนที่จะนำเข้าร่วมโครงการ อีกทั้งมีการเน้นย้ำให้ประชาชนปฎิบัติตามมาตรการ COVID free Setting และมาตรการตามกระทรวงสาธารณสุขอย่างเคร่งครัดอีกด้วย